CGD เปิดตัว 2 โรงแรมใหญ่ริมเจ้าพระยา แย้มลูกค้าจองคิวจัดงานทะลัก!
CGD เปิดตัว 2 โรงแรมใหญ่ริมเจ้าพระยา แย้มลูกค้าจองคิวจัดงานทะลัก!
8 ก.ย. 2563

นายเบน เตชะอุบล ประธานเจ้าหน้าที่บริหาร บริษัท คันทรี่ กรุ๊ป ดีเวลลอปเมนท์ จำกัด (มหาชน) หรือ CGD บริษัทพัฒนาอสังหาริมทรัพย์มุ่งเน้นการพัฒนาอสังหาริมทรัพย์ที่มีความเป็นเลิศและวางแผนการดำเนินงานด้วยความแข็งแกร่งทางการเงิน เปิดเผยว่า  ด้วยศักยภาพในการดำเนินงาน บริษัทฯจึงได้รับการสนับสนุนจากสถาบันการเงินเป็นอย่างดีเสมอมา โครงการเจ้าพระยา เอสเตท โครงการมิกส์ยูส บนพื้นที่ 35-2-68 ไร่ บริเวณด้านหน้าติดแม่น้ำเจ้าพระยาทอดยาวถึง 350 เมตร  มูลค่าโครงการ 32,000 ล้านบาทประกอบไปด้วย คอนโดโฟร์ซีซั่นส์ ไพรเวท เรสซิเดนซ์ กรุงเทพฯ ริมแม่น้ำเจ้าพระยา โรงแรมโฟร์ซีซั่นส์ กรุงเทพฯ ริมแม่น้ำเจ้าพระยา และโรงแรมคาเพลลา กรุงเทพฯ โดยโครงการดังกล่าวก่อสร้างแล้วเสร็จตั้งแต่ต้นปี 2563
ทั้งนี้ คอนโดโฟร์ซีซั่นส์ ไพรเวท เรสซิเดนซ์ กรุงเทพฯ ริมแม่น้ำเจ้าพระยา มียอดขายไปแล้วประมาณ 70%  และมีมูลค่ายอดขายสูงที่สุดสำหรับคอนโดในกรุงเทพ ราคาขายเฉลี่ยอยู่ที่ 300,000 บาทต่อตารางเมตร  คอนโดฯเริ่มทำการโอนกรรมสิทธิ์ห้องพักตั้งแต่ต้นปี 2563
“ถึงแม้จะเผชิญสถานการณ์ COVID-19 บริษัทฯสามารถดำเนินการโอนได้ตามแผน มียอดโอนไปมากกว่า 1,000 ล้านบาท ขณะนี้มี Backlog ที่พร้อมจะรอโอนและรับรู้รายได้ได้ทันที อีกกว่า 12,000 ล้านบาท ซึ่งเพียงพอต่อการคืนหนี้ค่าก่อสร้างทั้งหมดของโครงการเจ้าพระยาเอสเตททั้งหมดจำนวน 11,000 ล้านบาท สะท้อนถึงสถานะทาง
การเงินที่แข็งแกร่ง ทั้งนี้ คอนโดโฟร์ซีซั่นส์ ไพรเวท เรสซิเดนซ์ กรุงเทพฯ ริมแม่น้ำเจ้าพระยา มีมูลค่าขายโครงการประมาณ 21,000 ล้านบาท” นายเบน กล่าว
สำหรับห้องพักที่เหลือมีมูลค่าอีกกว่า 7,000 ล้านบาท ซึ่งบริษัทฯเปิดขายห้องพักที่เหลือที่ล้วนตั้งอยู่ในทำเลพรีเมี่ยมของผังอาคารและมีประเภทห้องพักหลากหลายตั้งแต่ 1–5 ห้องนอนและห้องเพนท์เฮ้าส์ไว้เมื่อโครงการแล้วเสร็จ ซึ่งมีความต้องการจากลูกค้าสูงและได้รับความสนใจจากลูกค้าเป็นอย่างดี ผลักดันราคาขายเฉลี่ยทั้งโครงการขึ้นไปที่ 320,000 บาทต่อตารางเมตร ทั้งนี้ บริษัทฯ มองว่ากลุ่มลูกค้าของการเป็นกลุ่มลูกค้าระดับพรีเมี่ยม ซึ่งได้รับผลกระทบจากสถานการณ์ทางเศรษฐกิจในระดับต่ำ
ส่วนความคืบหน้าของโรงแรมทั้งสองแห่ง ดำเนินการก่อสร้างแล้วเสร็จตั้งแต่ต้นปีที่ผ่านมา โรงแรมโฟร์ซีซั่นส์ กรุงเทพฯ ริมแม่น้ำเจ้าพระยาได้เปิดจัดงานเลี้ยงขนาดใหญ่รวมถึงการประชุมและกรุ๊ปไพรเวท ตั้งแต่มกราคม 63 และได้รับการตอบรับเป็นอย่างดี
“ทั้งสองโรงแรมมีแผนจะเปิดตัวอย่างเป็นทางการเต็มรูปแบบตั้งแต่เดือนมีนาคม 63 ที่ผ่านมา แต่ด้วยสถานการณ์ที่หลีกเลี่ยงไม่ได้ของ COVID-19 จึงชะลอการเปิดตัว  อย่างไรก็ตามขณะนี้  CGD พร้อมอย่างเต็มที่ เตรียมประกาศการเปิดตัวอย่างเป็นทางการ โรงแรมคาเพลลา กรุงเทพ ในเดือนตุลาคมนี้ และโรงแรมโฟร์ซีซั่นส์ กรุงเทพฯ ริมแม่น้ำเจ้าพระยาในเดือนพฤศจิกายน 63”
ประธานเจ้าหน้าที่บริหาร CGD กล่าวอีกว่า แม้โรงแรมยังไม่เปิดตัวอย่างเป็นทางการ แต่ด้วยความเชื่อมั่นของลูกค้าบริษัทฯและแบรนด์โรงแรมระดับโลก ทำให้ทั้งสองโรงแรมมียอดจองงานเลี้ยงล่วงหน้าประมาณ 50 งาน มียอดจองร้านอาหารและห้องพักเข้ามาอย่างต่อเนื่อง จึงมั่นใจว่าภายหลังสถานการณ์การแพร่ระบาดไวรัสโควิด-19 คลี่คลาย การท่องเที่ยวกลับมาฟื้นตัวอีกครั้ง จะทำให้ยอดการเข้าพักในโรงแรมเติบโตอย่างต่อเนื่อง จากจุดเด่นวิวริมแม่น้ำเจ้าพระยาที่สวยที่สุดของโรงแรมระดับลักซ์ชัวรี่ มาตรฐานระดับโลก
โรงแรมคาเพลลา กรุงเทพฯ ให้บริการห้องพักในรูปแบบวิลล่าและห้องสวีท รวมทั้งสิ้น 101 ห้อง ทุกห้องสามารถมองเห็นวิวทิวทัศน์ที่สวยงามของแม่น้ำเจ้าพระยาโดยไม่มีอะไรขวางกั้น ภายในครบครันด้วยสิ่งอำนวยความสะดวกทันสมัยเหนือระดับ และสมบูรณ์แบบด้วยเอกลักษณ์เฉพาะตัวของคาเพลลา ทั้งการออกแบบตกแต่งและการบริการที่รังสรรค์ขึ้นอย่างพิถีพิถัน ตามปรัชญา Pied à terre (ที่พักที่ตั้งอยู่บนทำเลที่สวยที่สุดใจกลางเมือง แต่มีความเงียบสงบเป็นส่วนตัว) โดยได้รับแรงบันดาลใจมาจากตำนานของสายน้ำ “เจ้าพระยา” รวมถึงวิถีชีวิตริมแม่น้ำ “เจริญกรุง” ย่านสร้างสรรค์ (Creative District) แลนด์มาร์คสำคัญของกรุงเทพฯ
นาย จอห์น บลังโก ผู้จัดการทั่วไป โรงแรมคาเพลลา กรุงเทพ กล่าวว่า “ผมและพนักงานทุกคนมีความยินดีที่จะได้ร่วมสรรค์สร้างความประทับใจพึงจดจำ และส่งมอบประสบการณ์แห่งการพักผ่อนส่วนตัว ณ สวรรค์ริมน้ำกลางใจเมือง เราพร้อมแล้วที่จะเปิดประตูต้อนรับทุกท่านสู่ความเป็นเลิศในการบริการที่แตกต่างและรู้ใจ ขอเชิญมาสัมผัสความสุขครั้งใหม่ ณ ห้องอาหารเชฟมิชลินสตาร์ 3 ดาว ร้านอาหารไทยพระนคร บาร์ขนมหวานสไตล์โอมากาเสะ และห้องจัดเลี้ยงวิวแม่น้ำเจ้าพระยา”
โรงแรมโฟร์ซีซั่นส์ กรุงเทพฯ ริมแม่น้ำเจ้าพระยา โรงแรมลักซ์ชูรีริมเจ้าพระยาแห่งใหม่ รีสอร์ทใจกลางมืองแบบโลว์ไรซ์ 299 ห้อง เตรียมเปิดตัวในเดือนพฤศจิกายน 2563 พื้นที่ของโรงแรม ได้รับการออกแบบโดยนักออกแบบภายในชื่อดังระดับโลก Jean-Michel Gathy เน้นความกลมกลืนระหว่างตัวโรงแรมกับความพริ้วไหวของสายน้ำบนพื้นที่โครงการกว่า 22 ไร่ ภายในโรงแรมยังมีพื้นที่แสดงศิลปะของศิลปินชาวไทย ที่ทำให้ผู้เข้าพักหลงใหล จนต้องกลับมาเยือนอีกครั้ง ห้องอาหารและบาร์ที่นี่จะเป็นจุดหมายใหม่ของนักชิมและนักดื่มในกรุงเทพฯ และห้องจัดเลี้ยงขนาดใหญ่ริมแม่น้ำเจ้าพระยารอต้อนรับแขกทุกท่าน
นาย ลูบอช บาร์ทา ผู้จัดการทั่วไปโรงแรมโฟร์ซีซั่นส์ กรุงเทพฯ ริมแม่น้ำเจ้าพระยา กล่าวย้ำความมั่นใจว่า“โฟร์ซีซั่นส์อยู่ในขั้นตอนสุดท้ายของการเตรียมเปิดโรงแรม ซึ่งพนักงานของโฟร์ซีซั่นส์ทุกคนรู้สึกตื่นเต้นเป็นอย่างมากและมีความพร้อมสำหรับการเปิดโรงแรมโฟร์ซีซั่นส์ กรุงเทพฯ ในครั้งนี้”
CGD มีศักยภาพที่แข็งแกร่งและสถานบันการเงินพร้อมสนับสนุนอย่างเต็มที่ ทั้งนี้ผลการดำเนินงานของบริษัทฯ เริ่มเทิร์นอะราวด์ได้ตั้งแต่ไตรมาส 2/2563  โดย กลุ่มบริษัทมีกําไรสุทธิทั้งสิ้น 544.44 ล้านบาท เพิ่มขึ้น 438.03 ล้านบาท หรือเพิ่มขึ้น 411.66% จากกําไรสุทธิจํานวน 106.41 ล้านบาท ของไตรมาสเดียวกันของปี 2562 ขณะที่รายได้รวมสําหรับงวด 6 เดือนของปี 2563 มีจํานวน 1,114.32 ล้านบาท เพิ่มขึ้น 629.37 ล้านบาท หรือเพิ่มขึ้น 129.78% จากจํานวน 484.95 ล้านบาท ของงวดเดียวกันของปี 2562